Predkladacia správa

	Počas 114. zasadnutia Výboru ministrov Rady Európy v dňoch 12. a 13 mája 2004 bol prijatý a otvorený na podpis Protokol č. 14 k Dohovoru o ochrane ľudských práv a základných slobôd, ktorým sa mení a dopĺňa kontrolný systém dohovoru (ďalej len „protokol“). Protokol bol slávnostne otvorený na podpis druhý deň zasadnutia Výboru ministrov - 13. 5. 2004, kedy ho podpísalo 17 krajín (Arménsko, Chorvátsko, Estónsko, Dánsko, Francúzsko, Gruzínsko, Grécko, Island, Írsko, Taliansko, Lotyšsko, Luxembursko, Holandsko, Nórsko, Rumunsko, Slovinsko a Švajčiarsko). Účelom protokolu je upraviť proces prejednávania sťažností pred Európskym súdom pre ľudské práva a tak riešiť problém jeho preťaženosti.

	Prijatie protokolu je súčasťou balíka opatrení schváleného Výborom ministrov na zabezpečenie dlhodobej efektivity Európskeho súdu pre ľudské práva (ďalej len „ESĽP“), označovaný aj názvom „reforma ESĽP“. Nevyhnutnosť reformy ESĽP spočíva predovšetkým v znížení veľkého počtu sťažností podaných na tento súd.  Celý úspech reformy však závisí na tom, aké opatrenia prijmú jednotlivé členské štáty na domácej úrovni, v ich kvalitnej národnej legislatíve a aplikačnej praxi.

	Protokol zavádza, okrem iného, efektívnejší mechanizmus na „filtrovanie“ individuálnych sťažností, posilňuje kontrolnú úlohu Výboru ministrov nad výkonom rozsudkov, predlžuje funkčné obdobie sudcov (zo šesť na deväť rokov) a tiež umožňuje pristúpenie Európskej únie k Dohovoru o ochrane ľudských práv a základných slobôd, podpísanému v Ríme 4. novembra 1950 (ďalej len „dohovor“).  

	Takmer jednomyseľne Výbor ministrov podporil aj zavedenie nového kritéria pre prijateľnosť sťažnosti, podľa ktorého ESĽP bude môcť odmietnuť sťažnosť v prípade, že sťažovateľ nebol závažne znevýhodnený.

Uvedený zmluvný dokument má v zmysle Čl. 7 ods. 4 Ústavy Slovenskej republiky charakter prezidentskej medzinárodnej zmluvy a vyžaduje si súhlas Národnej rady SR. Zároveň ide o medzinárodnú zmluvu, ktorá má podľa Čl. 7 ods. 5 Ústavy Slovenskej republiky prednosť pred zákonmi Slovenskej republiky, keďže ide o medzinárodnú zmluvu o ľudských právach a základných slobodách, ktorá priamo zakladá práva alebo povinnosti fyzických alebo právnických osôb, a na ktorej vykonanie nie je potrebný zákon.

V súlade s Legislatívnymi pravidlami vlády Slovenskej republiky schválenými uznesením č. 1130 z 28. 11. 2001 sa súčasne s protokolom predkladá aj Doložka prednosti medzinárodnej zmluvy pred zákonmi v zmysle Čl. 7 ods. 5 Ústavy Slovenskej republiky.

	Protokol nemá finančný, ekonomický, environmentálny vplyv, ani vplyv na zamestnanosť.

	Materiál prešiel medzirezortným pripomienkovým konaním a na rokovanie vlády SR  sa predkladá bez rozporov.